તો બીજી બાજુ અહમદ પટેલના બંગલે પાસ કોર કમિટિ અને ઓબીસી નેતા અલ્પેશ ઠાકોરને સામ-સામે બેસાડી બેઠક થઇ હોવાના પણ સમાચાર છે. નોંધનીય છે કે, અનામતના મુદ્દે કોંગ્રેસના વિકલ્પોનો સ્વીકાર કરવો કે નહીં એ નિર્ણય લેવા માટે પાસ કોર કમિટિના સભ્યો શુક્રવારે સવારે દિલ્હી ગયા હતા, કોંગ્રેસ તરફથી અલ્પેશ ઠાકોરને પણ દિલ્હી આવવાનું આમંત્રણ આપવામાં આવ્યું હતું. દિલ્હીમાં આ બંનેને સામ-સામે બેસાડીને કોંગ્રેસે બેઠક યોજી હતી. અલ્પેશ ઠાકોરે વિધાનસભા ચૂંટણીમાં 12 બેઠકોની માંગણી કરી છે, જે અંગે કોંગ્રેસ હજુ મૂંઝવણમાં છે. કોંગ્રેસના વરિષ્ઠ નેતા કપિલ સિબ્બલ શનિવારે વડોદરાની મુલાકાત લેનાર છે, એ દરમિયાન પાસ અને હાર્દિક પટેલ આ ચૂંટણીમાં કોંગ્રેસને સમર્થન આપશે કે કેમ એ અંગે સ્પષ્ટતા થવાની શક્યતા સેવાઇ રહી છે. આ બધા વચ્ચે કોંગ્રેસ ઉમેદવારોની યાદીનો કોયડો કઇ રીતે અને કેટલો જલ્દી ઉકેલે છે, એ જોવું રહ્યું.